Morten Marinus (DF), 2013-10-08:
På vegne af Dansk Folkeparti skal jeg meddele, at vi ikke kan støtte lovforslaget om en ny mediestøtteordning, som det ligger nu.
Forliget, som dette lovforslag jo er en udmøntning af, lever simpelt hen ikke op til de minimumskrav, som vi i Dansk Folkeparti finder at en medielov skal indeholde.
Og jeg er meget enig med Venstres ordfører i mange af de generelle bemærkninger, som hun allerede er kommet med.
Jeg vil derudover godt uddybe en af vores største anker, og den er, at lovforslaget simpelt hen ikke lever op til ambitionen om at sikre lokale kvalitetsnyheder til alle danskere.
Vi er stærkt fortørnede over, at en avis som Samsø Posten, der har været drevet i flere årtier, helt uforståeligt står til at miste al støtte.
Hvis vi ønsker at holde liv i de lokale samfund, så er det lige netop der, man skal have adgang til støtte.
Det er jo ingen kunst at drive kvalitetsjournalistik, hvis man er et stort landsdækkende eller regionalt dagblad.
Men en avis som Samsø Posten formår faktisk at gøre det, selv om de har et ganske lille marked, hvor de til gengæld har en stor abonnentprocent, hvilket alle andre aviser kun kan drømme om.
I bemærkningerne til lovforslaget understreger ministeren, at forslaget skal styrke den demokratiske debat.
Andre steder hedder det, at debatten skal løftes ved alsidighed og mangfoldighed i udbuddet af nyhedsmedier.
Et sted i bemærkningerne til lovforslaget går ministeren et skridt videre og skriver, at loven skal øge borgernes muligheder for at holde sig informeret lokalt, nationalt og internationalt.
De hensigter er Dansk Folkeparti naturligvis enige i.
Naturligvis er det helt afgørende, at man har en levende debat i samfundet, ikke kun her på Christiansborg og nærmeste omegn, men også ude i lokalsamfundene, i kommunerne, i udkantsområderne og på de danske øer.
Men sådan som lovforslaget er udformet, er der desværre en uheldig diskriminering af netop øer.
Derfor håber Dansk Folkeparti, at man kan rette op på det i det kommende udvalgsarbejde og finde en permanent løsning for Samsø Posten, så den ikke nødvendigvis skal sikres ved, at man søger en eller anden en støtteordning.
Som lovforslaget er udformet, vil der jo ske det, at Samsø Posten mister al sin støtte.
Det er en avis, der har eksisteret i mere end 100 år, det er et gammelt dagblad, og det er måske den avis i Danmark, der uden sammenligning har den højeste lokale oplagsdækning.
Samsø Posten har et oplag på cirka 2.700 eksemplarer, og det er vist det eneste dagblad, der læses af stort set alle husstande i lokalområdet, foruden at man har et stort antal abonnenter uden for Samsø.
Men ifølge lovforslagets tekst bortfalder støtten til Samsø Posten, fordi avisen kun har en redaktør og to deltidsansatte journalister.
Det giver kun 1,8 årsværk, hvor lovforslaget kræver, at man har 3 årsværk.
Avisen har aldrig haft 3 årsværk, og det er heller ikke nødvendigt at have 3 årsværk på Samsø Posten.
Det er ikke rimeligt, at man skaber så stor usikkerhed for et øsamfund.
Selv om Samsø har mindre end 4.000 borgere, er det en levende kommune med en kommunalbestyrelse, et lokalt foreningsliv, et færgebyggeri og et havnebyggeri og engagerede borgere, der leverer stribevis af læserbreve og debatindlæg og andre indlæg til avisen i årets løb.
I det øsamfund midt i Kattegat er lokalavisen det, der skaber sammenhængskraft i kommunen.
Det er noget, som vi i Dansk Folkeparti forhåbentlig sammen med andre partier kan arbejde på at få løst under udvalgsarbejdet, så vi kan sikre, at Samsø posten også fremover får permanent støtte.
Vi er i hvert fald klar til at prøve at forhandle en konstruktiv løsning i det kommende udvalgsarbejde.
Det kan ikke passe, at regeringen hævder, at man vil arbejde for at løfte debatten og skabe vækst og udvikling i landdistrikterne, og samtidig vil lukke en god arbejdsplads, et nyhedsmedie, der har betjent lokalbefolkningen på Samsø i mere end 100 år.
Kort sagt er regeringens revision af mediestøtten mangelfuld.
Den løser ikke alle de problemer, der var med den gamle støtteordning, den skaber faktisk nye problemer.
Den bidrager ikke til at få kvalitetsnyheder frem i hele landet og er kort sagt meget tæt på at være uværdig for det danske samfund og den demokratiske tradition, som mediestøtten ellers er skabt ud fra.
Tak for ordet.
Tak for det.
De hensigter, der er i Dyremoserapporten, synes vi langt hen ad vejen er gode.
Det er også et nødvendigt onde, kan man sige.
Det er i hvert fald godt, at man tager den debat.
At det så i dag har været nævnt, at det er et bingolotteri, hvem der får, og hvem der mister, er jo så noget andet.
Men generelt er det jo meget fornuftigt, at man støtter, at der lægges om til egentlig produktionsstøtte frem for distributionsstøtte.
Der er selvfølgelig også nogle nye puljer, der gør, at forskellige medier kan søge.
Også internetmedier kan søge.
Det er måske ikke alle sammen, der er lige gode efter Dansk Folkepartis mening.
Det er så en anden side af sagen.
Men når det drejer sig om Samsø Posten, ser vi altså helst, at der kommer en permanent løsning frem for en eller anden undtagelsesregel om, at de kan søge og så få.
Vi vil faktisk hellere have en permanent løsning.